**Rødbukniltava** (*Niltava sundara*) er en art i fluesnapperfamilien (Muscicapidae). Arten hekker i de sørlige skråningene i Himalaya (fra det nordlike Pakistan og østover til det sørlige Kina), men den er også utbredt lenger sør i Sørøst-Asia utenfor hekketiden. Arten er én av seks arter i slekten *Niltava* , som inngår som typeslekt i den nylig opprettede underfamilien Niltavinae. Arten består som tre taxa og er tallrik i Nepal, ganske tallrik i Nord-India og Bhutan og mer sjelden ellers i utbredelsen.

Etymologi
---------

*N. s. sundara* hann
*N. s. sundara* hunn
Det vitenskapelige navnet på arten følger av det nepalesiske ordet *niltau*, som er det lokale navnet på rødbukniltava. Betydningen er imidlertid uklar. Andre del av navnet, *sundara*, følger av hindi og betyr *vakker*.

Biologi
-------

Rødbukniltava blir cirka 15–18 cm lang og veier typisk 19–24 g. Arten utviser sterkt kjønnsdimorfisme. Hannens prangende fjærdrakt er blå på oversiden og rødgul på undersiden, mens hunnens fjærdrakt i hovedsak varierer i ulike unisone grønntoner. Hos hannen er hode og hals ganske mørk blå, med et tydelig skille til det gulrøde brystet og den gule buken. Hannen har dessuten lyseblå krone, og i det skarpe fargeskillet mellom halsen og brystet har hannen to lyseblå «lapper» (én på hver side av halsen). Likeledes har hannen lyseblå skuldre på vingene. Øynene er store og mørke hos begge kjønn, som også har et sort og relativt flatt nebb. Hannen har noen værhår-lignende fjærutvekster i «munnvikene». Hunnen har en lys (hvit) tverrgående halsflekk mot den ellers grønne fjærdrakten. Flekken ender i ei smal lyseblå stripe (omtrent der «lappene» sitter hos hannen) på hver side av halsen. Ssp. *whistleri* skiller seg fra nominatformen gjennom at både hannen og hunnen er blekere utfarget på undersiden. Ssp. *denotata* skiller seg fra nominatformen gjennom at det lyseblå kronen og halslappene er mer fiolettblå hos hannen, mens hunnen er mer olivenbrun på kronen enn nominatformen.

Arten trives i underskog og busker i bredbladet eviggrønn og blandingsskog, lokalt også i sekundærskog og sterkt nedbrutte skogområder. Vest i Himalaya hekker den opp mot 2 700 moh. mens den lenger øst kan hekke opp mot 3 200 moh. (i Bhutan minst opp til 2 930 moh). Fugler som hekker i høyden trekker ned i lavere høyder når hekkesesongen er over.

Arten eter mest små virvelløse dyr og larver, spesielt maur (Hymenoptera), biller (Coleoptera) og løvgresshopper (Tettigoniidae) som den plukker på bakken, men den eter også litt frukt og bær. Likeledes fanger og eter den flygende insekter, typisk etter å ha stupt ut fra ei grein eller lignende. Den opptrer mest solitært eller parvis (spesielt om vinteren), men fuglene kan også bli med i blandingsflokker av småfugler.

Rødbukniltava hekker i perioden april–august og hekkingen foregår oppe i fjellsidene på Himalaya. Parene bygger redet sammen, som for det meste er en konstruksjon av mose, strå, løv og myke fine planterøtter plassert i en hul trestamme, i skjul under steiner eller lignende. Hunnen legger typisk fire egg, som ruges i 12–13 dager av begge kjønn. Avkommet blir flygedyktig etter cirka 16–17 dager. De som migrerer opp i høyden i hekketiden trekker ned igjen i perioden november–mars.

Inndeling
---------

Inndelingen følger Birds of the World og er i henhold til Sangster *et al.* 2010 og Zuccon & Ericson 2010. Norske navn på artene følger Norsk navnekomité for fugl og er i henhold til Syvertsen *et al.* (2008, 2017). Eventuelle navn og beskrivelser i parentes er ikke offisielle.

**Treliste**
* Passeriformes, spurvefugler
	+ Passeri, sangfugler
		- Passerida
			* Muscicapoidea
				+ Muscicapidae, fluesnapperfamilien
					- Muscicapinae
					- Niltavinae
						* *Niltava*,
							+ *N. grandis*, storniltava
							+ *N. macgrigoriae*, småniltava
							+ *N. davidi*, kinaniltava (monotypisk)
							+ *N. sundara*, rødbukniltava
								- *N. s. whistleri*, utbredt fra Nordvest-Himalaya i Nord-Pakistan og østover til Uttarakhand i Nord-India
								- *N. s. sundara*, nominatformen er utbredt østover fra Nepal i det sentrale og østre Himalaya og Sør-Kina sørover til Myanmar (unntatt i øst og sørøst)
								- *N. s. denotata*, utbredt fra Øst-Myanmar til Sør-Kina, trolig også Nordvest-Vietnam, og sørover til Thailand og det nordlige Indokina
							+ *N. sumatrana*, malayniltava (monotypisk)
							+ *N. vivida*, praktniltava
					- Cossyphinae
					- Saxicolinae

Referanser
----------

1. 1 2  James A. Jobling (2010) The Helm Dictionary of Scientific Bird Names Arkivert 18. november 2021 hos Wayback Machine.. Published 2010 by Christopher Helm, an imprint of A&C Black Publishers Ltd, 36 Soho Square, LondonW1D 3QY ISBN 978-1-4081-2501-4 eISBN 978-1-4081-3326-2
2. 1 2 3 4 5 6 7  Clement, P. (2020). Rufous-bellied Niltava (*Niltava sundara*), version 1.0. In *Birds of the World* (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
3. ↑  Clements, J. F. T. S. Schulenberg, M. J. Iliff, S. M. Billerman, T. A. Fredericks, B. L. Sullivan, and C. L. Wood. 2019. *The eBird/Clements Checklist of Birds of the World*: v2019. Downloaded from
4. ↑  Winkler, D. W. S. M. Billerman, and I.J. Lovette (2020). Old World Flycatchers (Muscicapidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
5. ↑  Sangster, G. Alström, P. Forsmark, E. & Olsson, U. (2010). Multi-locus phylogenetic analysis of Old World chats and flycatchers reveals extensive paraphyly at family, subfamily and genus level (Aves: Muscicapidae). *Molecular Phylogenetics and Evolution* **57**(1): 380–392.
6. ↑  Zuccon, D. & Ericson, P.G.P. (2010). A multi-gene phylogeny disentangles the chat-flycatcher complex (Aves: Muscicapidae). *Zoologica Scripta* **39**(3): 213–224.
7. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. *Norske navn på verdens fugler*. Norsk Ornitologisk Forening. www.birdlife.no (publisert 22.5.2008). Besøkt 2016-04-10
8. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:

Eksterne lenker
---------------

* (en) *Rødbukniltava* i Global Biodiversity Information Facility Rediger på Wikidata

* (no) *Rødbukniltava* hos Artsdatabanken Rediger på Wikidata

* (en) *Rødbukniltava* hos ITIS Rediger på Wikidata

* (en) *Rødbukniltava* hos NCBI Rediger på Wikidata

* (en) *Kategori:Niltava sundara* – bilder, video eller lyd på Wikimedia Commons Rediger på Wikidata

* *Niltava sundara* – detaljert informasjon på Wikispecies Rediger på Wikidata